บิ๊กตู่เอาจริง-หาช่อง เป็นนายกฯหลังเลือกตั้ง
พท.เดินเกมจับมือปชป. ล้มขั้วคสช.จัดตั้งรัฐบาล,ถก คสช.-ครม. บิ๊กป้อม-สมคิด นัดกันป่วย นายกฯเผยประชุม คสช.วางแผนสานงานต่อ เปล่าสืบอำนาจ ลั่นไม่กลัวแรงเสียดทานการเมืองอยู่มา 4 ปีเข้าใจและปรับตัว พัฒนามากพอสมควร ยันควบคุมอารมณ์ได้แน่ ถ้าเครียดมากก็ตายเอง ย้ำสนใจการเมืองเพราะห่วงงาน อยากเห็นความคืบหน้า เผยกำลังศึกษาช่องทางเป็นนายกฯ ข้องใจฝ่ายการเมืองเซ้าซี้จี้ลาออกก่อนสังกัดพรรค ถามผิดอะไร รัฐบาลไหนก็ทำ เปิดสัญญาณไฟเขียวผ่านตลอด รมต.ลงเล่นการเมือง วิษณุ การันตีนายกฯ-รมต.ไม่ต้องลาออก อยู่ไปยาวๆ ยันวันเลือกตั้ง เผย พท.เดินเกมจับมือ ปชป.ตั้งรัฐบาล พร้อมประเคนตำแหน่งนายกฯให้ เพื่อล้ม คสช. หญิงหน่อย กลับมาเป็นตัวเต็งนำพรรค หลังเต้นฟุตเวิร์กถอยฉาก สามมิตร เปิดตัว สรวุฒิ อดีต ส.ส.ชลบุรี ปชป. งัดคำสั่ง ม.44 เด้งนายกเมืองพัทยา ตั้ง สนธยา เสียบ,ภายหลัง พล.อ.ประยุทธ์ จันทร์โอชา นายกฯและหัวหน้า คสช. ประกาศความชัดเจนทางการเมืองขึ้นอีกนิด ว่ามีความสนใจจะลงเล่นการเมือง เพราะต้องการเข้ามาสานงานที่ทำไว้ต่อไป พร้อมย้ำจะไม่ลาออกจากตำแหน่งใดๆ ล่าสุดระบุว่ารัฐมนตรีคนไหนสนใจเล่นการเมืองก็เชิญตามสบายไม่ต้องลาออกจากตำแหน่ง พร้อมยืนยันไม่กลัวแรงเสียดทานทางการเมืองที่จะต้องพบเจอในอนาคต,บิ๊กตู่ สดชื่น ป้อม-สมคิด ลาป่วย,เมื่อเวลา 09.00 น. วันที่ 25 ก.ย. ที่ทำเนียบ รัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานการประชุม คสช. จากนั้นเป็นประธานการประชุมคณะรัฐมนตรี (ครม.) โดย พล.อ.ประวิตร วงษ์สุวรรณ รองนายกฯและ รมว.กลาโหม ไม่ได้เข้าร่วมการประชุม แจ้งลาป่วยเป็นไข้หวัดและมีอาการไอมาตั้งแต่วันที่ 24 ก.ย. ขณะที่นายสมคิด จาตุศรีพิทักษ์ รองนายกฯ ก็ได้ลาป่วยไม่เข้าร่วมประชุม ครม.เช่นเดียวกัน อย่างไรก็ตาม ในวันนี้พล.อ.ประยุทธ์มีสีหน้ายิ้มแย้มแจ่มใส หลังได้ประกาศท่าทีว่าสนใจงานการเมืองไปเมื่อวันที่ 24 ก.ย. ผู้สื่อข่าว รายงานด้วยว่า สำหรับการประชุม คสช.นัดนี้ถือเป็นนัดสุดท้ายของบรรดา ผบ.เหล่าทัพ ที่ปฏิบัติหน้าที่ใน คสช. เนื่องจากจะเกษียณอายุราชการในวันที่ 30 ก.ย.นี้,นายกฯชี้ฝีมือคนไทยไม่แพ้ใคร,ผู้สื่อข่าวรายงานว่า ช่วงเช้าก่อนการประชุม นายสุวิทย์ เมษินทรีย์ รมว.วิทยาศาสตร์และเทคโนโลยี นำคณะผู้จัดสตาร์ตอัพแฟร์ 5 ราย เข้าพบนายกรัฐมนตรี เพื่อประชาสัมพันธ์งาน Government Pro-curement Transformationภายใต้แนวคิด ปลดล็อกข้อจำกัด พัฒนาสตาร์ตอัพ สู่ตลาดภาครัฐ ที่จะมีในวันที่ 28-29 ก.ย. ที่ฮอลล์ 5-6 อิมแพค เมืองทองธานี ขณะที่ พล.ต.อ.อดุลย์ แสงสิงแก้ว รมว.แรงงาน นำคณะผู้บริหารกระทรวงแรงงานและเยาวชนตัวแทนประเทศไทยที่ได้รับเหรียญรางวัลในการแข่งขันฝีมือแรงงานอาเซียนครั้งที่ 12 เข้าพบ โดยนายกฯกล่าวกับผู้สื่อข่าวว่า ฝีมือคนไทยไม่แพ้ใคร เป็นกำลังใจให้คนรุ่นใหม่พัฒนาฝีมือต่อไป ไม่ใช่แค่ไปแข่งขันให้ได้รางวัล ต้องหางานทำต่อให้ได้ หลายคนบอกว่ารัฐบาลได้เงินจากการท่องเที่ยว 3 ล้านล้านบาท แต่นั่นเป็นเพียงตัวเลขเท่านั้น รัฐบาลมีรายได้จากภาษีใครไม่จ่ายก็ต้องโดน,เผยถก คสช.สานงานปัดสืบทอด,ต่อมาเวลา 14.30 น. ที่ทำเนียบรัฐบาล พล.อ.ประยุทธ์แถลงภายหลังการประชุม คสช.และ ครม.ว่า ในที่ประชุม คสช.เราหารือจะทำอย่างไรให้การปฏิรูปประเทศและการปฏิบัติงานตามยุทธศาสตร์ชาติจะได้รับการสืบต่อในการทำงานวันข้างหน้า ถือเป็นกลไกของการบริหารจะต้องพิจารณาต่อไป เพราะในวันข้างหน้าเราจะมีรัฐบาลที่มาจากการเลือกตั้ง ตนก็ต้องพยายามทำในสิ่งที่สามารถจะทำต่อเนื่องได้ ไม่ได้หมายความว่าจะไปสืบทอดอำนาจอะไร แต่เมื่อเรามี พ.ร.บ.ยุทธศาสตร์ชาติออกมาเป็นกฎหมายก็ต้องทำ เพราะต้องเป็นไปตามรัฐธรรมนูญด้วย,ลั่นไม่กลัวแรงเสียดทานการเมือง,เมื่อถามว่า นายกฯคิดว่าจะทนกับแรงเสียดทานจากนักการเมืองที่รุมโจมตีอย่างไร และจะควบคุมอารมณ์ตนเองเมื่อเข้าสู่การเมืองได้หรือไม่ พล.อ.ประยุทธ์ตอบว่า ผมยืนยันว่าผมไม่กลัว เพราะผมอยู่กับพวกท่านมา 4 ปีแล้ว ก็อดทนและพยายามทำความเข้าใจ แต่บางครั้งก็มีนิดหน่อยหงุดหงิดบ้างอะไรบ้าง ถือเป็นเรื่องธรรมดาของมนุษย์ แต่ก็ปรับตัวมาโดยตลอด 4 ปี มีการพัฒนามากพอสมควร จะเห็นได้ว่าเสียงของผมวันนี้นุ่มนวลขึ้นใช่หรือไม่ ไม่ดุเดือด ไม่อะไรทั้งนั้น พอแล้ว เพราะไม่ว่าจะเป็นหรือไม่เป็นอะไรต่างๆ ผมก็จำเป็นต้องควบคุมอารมณ์ของตัวเองให้ได้ โดยเฉพาะเรื่องทางการเมือง ไม่เช่นนั้นเดี๋ยวผมตายก่อน เครียดมากๆ ผมก็ตายเอง ก็ไม่มีใครตายสักคน เพราะทุกคนมารุมผมอยู่คนเดียว แต่ผมก็รับได้,ชี้สนใจการเมืองเพราะห่วงงาน,พล.อ.ประยุทธ์กล่าวว่า คำที่ว่าตนสนใจงานการเมืองนั้น อย่าไปตีความกันให้มากนักเลย คำพูดที่พูดออกไปนั้นหมายความว่า สนใจว่ามันจะเดินหน้า คืบหน้าอย่างไร โดยเฉพาะสิ่งที่เป็นห่วงและกังวลคือสิ่งที่ทำมาแล้ว การปฏิรูปขั้นที่ 1 กฎระเบียบ กฎหมาย รวมทั้งยุทธศาสตร์ชาติและแผนแม่ที่จะทำ จะได้รับการดำเนินการอย่างต่อเนื่องหรือไม่ สนใจตรงนี้มากกว่าและถ้าสนใจที่จะเข้ามามีส่วนร่วมตรงนี้จะเข้าไปได้อย่างไร จะมาด้วยกลไกอะไร จะต้องดูทั้งรัฐธรรมนูญ กฎหมาย พ.ร.บ.การเลือกตั้ง และทุกๆ พ.ร.บ.ประกอบรัฐธรรมนูญที่เกี่ยวข้องที่ออกมา ตนก็ต้องพิจารณาอีกครั้ง สิ่งสำคัญที่สุดคือทำอย่างไรที่จะปฏิรูปให้ได้ มีธรรมาภิบาล สิ่งเหล่านี้ไม่สามารถสร้างขึ้นได้ง่ายๆภายใน 1-2 วันหรือ 1-2 ปี และไม่ได้สงวนไว้สำหรับตนเองเพียงอย่างเดียว ทุกคนจะต้องช่วยกัน ขณะนี้เราอยู่ในระยะเปลี่ยนผ่าน บรรดานักการเมืองพรรคการเมืองต้องเอาสิ่งที่ตนพูดไปคิด แล้วต้องมองว่าเราจะมีส่วนร่วมอย่างไรในการปฏิรูป ไม่ว่าจะเป็นนักการเมือง ประชาชน ผู้ประกอบการธุรกิจ ขอร้องว่าอย่ามองเพียงการเมืองอย่างเดียว,กำลังศึกษาหนทางเป็นนายกฯ,เมื่อถามว่า ตกลงนายกฯจะไปสังกัดอยู่กับพรรคการเมืองใด พล.อ.ประยุทธ์ตอบว่า เป็นเรื่องของอนาคตยังไม่ได้ไปตรงไหนสักอันเลย ถ้าจะพิจารณาต้องดูว่าจะต้องไปเป็นสมาชิกพรรคใดหรือไม่ และต้องพิจารณาว่าจะไปร่วมกับเขาได้แค่ไหนอย่างไร สมมติว่าตนจะไปเป็นนายกรัฐมนตรีจะมาได้อย่างไร เรื่องนี้ต้องดูใหม่ทั้งหมดต้องศึกษา เพราะตนไม่ใช่นักการเมืองมาก่อน จำเป็นต้องศึกษาว่ามันเป็นอย่างไร ปัญหาอยู่ที่ว่าใครจะเป็นหรือไม่เป็น จะทำให้บ้านเมืองสงบได้มากน้อยแค่ไหน ทั้งหมดก็อยู่ที่ประชาชนที่จะต้องไม่ตกเป็นเครื่องมือของใคร,ยังพลิ้วพรรคไหนชงเสนอชื่อ,เมื่อถามว่า ล่าสุดมีพรรคการเมืองใดทาบทามขอเสนอชื่อ พล.อ.ประยุทธ์เป็นนายกฯหรือยัง พล.อ.ประยุทธ์ตอบว่า ยังไม่มีเลย เขาจะทาบหรือเปล่าก็ยังไม่รู้ เมื่อทาบมาตนจะรับหรือเปล่าก็ยังไม่รู้เหมือนกัน ขอดูก่อน เมื่อถามว่า ดูก่อน แสดงว่ามีความเป็นไปได้ใช่หรือไม่ พล.อ.ประยุทธ์ตอบว่า ไม่รู้เหมือนกัน,โล่งสบายใจอยู่ด้วยแรงศรัทธา,เมื่อถามว่า สบายใจขึ้นหรือไม่หลังประกาศจุดยืนว่าสนใจงานการเมือง พล.อ.ประยุทธ์ตอบว่า ผมสบายใจมาตลอด ทำไมคุณต้องมาสนใจมากมายนัก คุณรักเป็นห่วงผมใช่หรือไม่ ผมต้องสบายใจเพราะอยู่ด้วยแรงศรัทธาในการทำงานของตัวเอง คณะทำงาน และรัฐบาล ผมต้องศรัทธาเขาทุกคน ถ้าเราไม่สร้างความศรัทธาความไว้เนื้อเชื่อใจระหว่างกัน อะไรก็ไม่เกิด ก็ทะเลาะเบาะแว้ง ขัดแย้งไปทั้งหมด ผมไม่ได้ใช้อำนาจในการบริหารราชการแผ่นดิน ผมเพียงแต่กำหนดนโยบายลงไป และทำให้สอดคล้องกับนโยบายและต้องระมัดระวังเรื่องการทุจริต วันนี้คุณต้องหาอะไรดีๆ ให้เจอว่ารัฐบาลทำอะไรไปแล้วบ้าง,ถาม รมต.ไปร่วม พปชร.ผิดตรงไหน,เมื่อถามว่า ลุ้นพรรคพลังประชารัฐที่จะเปิดตัวในวันที่ 29 ก.ย.นี้ หรือไม่ เนื่องจากมีรัฐมนตรีในรัฐบาลไปร่วมด้วย พล.อ.ประยุทธ์ตอบว่า ยังไม่ตอบ ก็เป็นเรื่องของพลังประชารัฐ แต่คนในรัฐบาลเขาไปช่วยก็ไปช่วย แต่ไม่ได้ทำให้ระบบอะไรมันเสียหาย ไม่ผิดกฎหมายเขาทำได้หมด ทุกรัฐบาลเขาทำมาแบบนี้หรือเปล่า รัฐบาลก่อนๆมีไหมถ้ามีก็จบจะมาถามอะไรตน เมื่อถามว่า รัฐบาลนี้เป็นรัฐบาลพิเศษ อาจถูกมองเรื่องความเหมาะสม พล.อ.ประยุทธ์ตอบว่า ใครจะฟ้อง คุณจะฟ้องผมเหรอ คุณทำไมไม่มองว่ารัฐบาลนี้เข้ามา แม้ไม่ปกติแต่ก็เข้ามาบริหารราชการจนได้รับการยอมรับจากต่างประเทศทั่วโลก ทำไมไม่มองตรงนี้ รัฐบาลที่มาจากการเลือกตั้งทำได้อย่างที่ผมทำไหม แก้ปัญหาต่างๆให้เขาไหม ปลดล็อกอุปสรรคต่างๆได้ไหม,ปัด ครม.สัญจรหาเสียงแจกเงิน,เมื่อถามถึงกรณีที่นักการเมืองมองว่าการไม่ปลดล็อกการเมือง รวมถึงการที่ ครม.ลงพื้นที่และการประชุม ครม.สัญจร เป็นการหาเสียงล่วงหน้า พล.อ.ประยุทธ์ตอบว่า เรื่อง ครม.สัญจรตนเอาเงินไปแจกเขาหรือเปล่า ก็ไม่ได้แจก ทำทั้งประเทศ ทุกกลุ่มจังหวัดและทุกจังหวัด ไม่ใช่ไปจังหวัดนี้เพื่อเอาเงินไปให้ เป็นเรื่องการทำงานตามแผน ตามโครงการที่มีอยู่แล้ว ไปฟังข้างล่างมาเพื่อปรับแก้ให้ตรงกัน ผ่านกระบวนการคิดวิเคราะห์ จัดทำโครงการเพิ่มเติม รวมถึงโครงการเดิมที่ทำอยู่แล้ว ไปสร้างการรับรู้ว่ามีอยู่แล้วไม่ต้องขอ แต่อาจจะทำปีไหนก็ต้องให้เขารู้,หนี้สาธารณะยังไม่เกินเพดาน,พล.อ.ประยุทธ์กล่าวด้วยว่า ส่วนข้อกังวลหนี้สาธารณะวันนี้ได้รับข้อสรุปตัวเลขอยู่ที่ 42% โดยประมาณ เป็นการประเมินไปถึงปี 2571 อย่างน้อย มีตัวเลขให้รัฐบาลต่อไปเพื่อให้สามารถกู้ได้ เพราะตามกรอบวินัยการเงินการคลังกำหนดไว้ที่ 60% ถ้าเกิน พ.ร.บ.การเงินการคลังกำหนดไว้ว่ากู้ไม่ได้ ดังนั้นต้องทบทวนว่าก่อนปี 2558 ที่มีการจัดทำงบประมาณมาแม้จะมีการกู้บ้าง มันก็จำเป็นงบการลงทุน และต้องดูด้วยว่า ก่อนตนเข้ามาหนี้สาธารณะตัวเลขอยู่ที่เท่าไหร่ แต่วันข้างหน้ายังไงก็ขาดดุล เพราะมีการ ลงทุนมาก เนื่องจากหยุดมาหลายปี โครงการขนาดใหญ่เดินไม่ได้,ไฟเขียว รมต.ลงเล่นการเมือง,เมื่อเวลา 13.45 น. ที่ทำเนียบรัฐบาล นายกฤษฎา บุญราช รมว.เกษตรและสหกรณ์ กล่าวภายหลังการประชุม ครม.ว่า พล.อ.ประยุทธ์ จันทร์โอชา นายกฯและหัวหน้า คสช. กล่าวในที่ประชุมเกี่ยวกับอนาคตทางการเมืองของรัฐมนตรีแต่ละคน โดยระบุว่า ใครที่สนใจทำงานการเมืองต่อไปถือว่าเป็นสิทธิ์สามารถทำได้ แต่ขอให้ทำอย่างถูกต้องตามกฎหมาย อย่าให้กระทบต่อการปฏิบัติหน้าที่ อย่างไร ก็ตาม ส่วนตัวไม่สนใจทำงานการเมืองต่อ คิดว่าพอแล้วเหนื่อย,วิษณุ การันตีไม่ต้องไขก๊อก,นายวิษณุ เครืองาม รองนายกรัฐมนตรี กล่าวถึงกรณี พล.อ.ประยุทธ์ จันทร์โอชา นายกรัฐมนตรีและหัวหน้า คสช. ประกาศสนใจงานการเมืองว่าไม่ใช่ เรื่องประหลาด ใครสนใจก็ออกมา และไม่ต้องลาออกก่อน อย่าว่าแต่แสดงความสนใจเลย ลงเล่นการเมืองยังไม่ต้องลาออกเลย อันนี้ตอบในมิติตามกฎหมาย รวมถึงรัฐมนตรีด้วย หากไปรับตำแหน่งทางการเมืองก็ไม่ต้องลาออก เมื่อถามว่า แม้จะมีประกาศ พ.ร.ฎ.เลือกตั้งสมาชิกสภาผู้แทนราษฎรเป็นการทั่วไป นายวิษณุตอบว่า ถูกต้อง เพราะไม่ได้ลงสมัครรับเลือกตั้งอยู่แล้ว เมื่อเขามีตำแหน่งมีหน้าที่ก็ต้องทำไป เมื่อ ถามว่า ส่วนตัวสนใจการเมืองด้วยหรือไม่ นายวิษณุตอบว่า ตนไม่สนใจการเมืองในลักษณะอย่างนั้น แต่สนใจที่จะทำงานอย่างนี้ งานที่ทำอยู่ก็งานการเมือง เมื่อถามว่า หากหลังการเลือกตั้ง พล.อ.ประยุทธ์ได้กลับมาเป็นนายกฯ เชิญกลับมาร่วมงานอีก นายวิษณุกล่าวว่า ไม่ตอบ ตอบไปเดี๋ยวเขาถามใครชวน,กกต.เริ่มได้เลยสรรหา ส.ว.,นายวิษณุกล่าวถึงขั้นตอนการสรรหา ส.ว. ว่า คณะกรรมการการเลือกตั้ง (กกต.) สามารถเริ่มดำเนินการได้เลย รัฐบาลไม่มีอะไรที่ต้องไปทำ โดย กกต.ต้องตั้งคณะกรรมการเพื่อควบคุมกติกา แต่ไม่ใช่เป็นผู้ไปเลือกคน เพราะเป็นการเลือกกันเองในระดับจังหวัดและประเทศเพื่อให้ได้ 200 คน แล้วให้ คสช.เลือกให้เหลือ 50 คน ส่วนอีก 194 คน เป็นเรื่องของ คสช.ที่ต้องตั้งคณะกรรมการสรรหา 9-12 คนในอนาคต ยังไม่ต้องทำในตอนนี้ ตามหลักอันควรจะทำตอนได้ 50 คนมาก่อน เพราะจะทำให้รู้สาขาอาชีพที่ยังขาดอยู่ เพื่อจะได้ตั้งเติมเต็ม ไม่ใช่ไปตั้งซ้อนกัน,ใกล้ ลต.เร่งเคลียร์ข่าวบิดเบือน,เมื่อเวลา 15.00 น. ที่ทำเนียบรัฐบาล พล.ท.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยภายหลังการประชุม ครม.ว่า นายกฯได้ปรารภในที่ประชุม ครม.ว่า เนื่องจากเป็นช่วงใกล้เลือกตั้ง คาดหวังหน่วยงานราชการช่วยทำความเข้าใจประชาชนให้ชัดเจน เข้าใจได้ง่ายๆว่า ที่ผ่านมาเกิดอะไรขึ้น รัฐบาลนี้กำลังทำอะไรให้กับชาวบ้าน อย่าให้ถูกบิดเบือน อย่างเรื่องหนี้สาธารณะมีบางคนพยายามไปตีความว่าถ้าเอาหนี้คนทั้งประเทศไทยมาหารแสดงว่าทุกคนเป็นหนี้ ซึ่งหลักคิดไม่ผิด แต่เคยมีไหมเอาหนี้สาธารณะมาหารให้ใครต่อใครไปใช้ ดังนั้นคำว่าหนี้สาธารณะเป็นเรื่องปกติทั่วไปของคนในโลกต้องมีแบบนี้ รัฐบาลนี้มี พ.ร.บ.การเงินการคลังที่กำหนดรัฐกู้เอามาใช้จ่ายไม่ได้ ถ้ากู้ต้องมาทำโครงการที่มีผลตอบแทนกลับมาคุ้มค่า,พท.ส่ง โภคิน ดีลลับจับมือ ปชป.,ด้านความเคลื่อนไหวพรรคการเมือง ผู้สื่อข่าวรายงานจากพรรคเพื่อไทยว่า ขณะนี้มีการขยับเดินเกมประสานหาแนวร่วมทุกทิศทาง โดยนอกเหนือจากเครือข่ายรัฐบาล คสช. ที่ถือเป็นคู่แข่งในสนามเลือกตั้งครั้งหน้าแล้ว พรรคเพื่อไทยได้มีการต่อสายเจรจากับพรรคอื่นๆไว้เกือบทั้งหมด รวมไปถึงพรรคประชาธิปัตย์ด้วย โดยมีนายโภคิน พลกุล แกนนำพรรค เป็นคนเดินเกม ล่าสุดได้ไปคุยกับนายอภิสิทธิ์ เวชชาชีวะ หัวหน้าพรรคประชาธิปัตย์ ที่สำนักกฎหมายธรรมนิติ โดยมีการคุยกันถึงขั้นว่าจะจับมือร่วมกันจัดตั้งรัฐบาล โดยยกตำแหน่งนายกรัฐมนตรีให้คนในพรรคประชาธิปัตย์ แม้พรรคเพื่อไทยจะได้เสียงมาเป็นลำดับที่หนึ่งก็ตาม ทั้งนี้ เพื่อเป็นการล้มเครือข่ายรัฐบาล คสช. ที่มีฐาน 250 ส.ว. ลงไปให้ได้ก่อน,หญิงหน่อย กลับมาเต็งนำพรรค,ผู้สื่อข่าวรายงานด้วยว่า ภายหลังคดีปล่อยกู้ธนาคารกรุงไทย ที่เกี่ยวพันไปถึงนายพานทองแท้ ชินวัตร บุตรชาย นายทักษิณ ชินวัตร อดีตนายกฯ กระชั้นเข้ามา ส่งผลต่อผู้ที่จะมาทำหน้าที่นำพรรคเพื่อไทยในการเลือกตั้งครั้งต่อไปอีกครั้ง ก่อนหน้านี้มีข่าวว่าคนในตระกูลชินวัตร วงศ์สวัสดิ์ ทั้งลูกเขย และหลานชาย นายทักษิณ จะมาเป็นคนนำพรรค แต่เมื่อมีสัญญาณเล่นแรงจากฝั่ง คสช. นายทักษิณจึงต้องปรับเปลี่ยนท่าทีจากรุกเป็นตั้งรับ เอาคนนอกตระกูลเข้ามาทำหน้าที่ ซึ่งชื่อที่โดดเด่นขึ้นมาอีกครั้งคือ คุณหญิงสุดารัตน์ เกยุราพันธุ์ แกนนำพรรค หลังจากกระแสดร็อปลงไปก่อนหน้านี้ เนื่องจากคุณหญิงสุดารัตน์ ไม่ใช่คนในตระกูลชินวัตร ดามาพงศ์ วงศ์สวัสดิ์ โดยคุณหญิงสุดารัตน์เตรียมจะไปสมัครเป็นสมาชิกพรรคเพื่อไทยในวันที่ 26 ก.ย.นี้,จ้อน หารือ อภิสิทธิ์ กติกาชิงผู้นำ,เมื่อเวลา 08.50 น. ที่พรรคประชาธิปัตย์ นายอลงกรณ์ พลบุตร อดีตรองหัวหน้าพรรคประชาธิปัตย์ ผู้แสดงเจตจำนงจะลงชิงหัวหน้าพรรคประชาธิปัตย์ เข้าพบนายอภิสิทธิ์ เวชชาชีวะ หัวหน้าพรรคประชาธิปัตย์ เพื่อหารือถึงกติกาในการหยั่งเสียงเลือกหัวหน้าพรรคประชาธิปัตย์ โดยนายอลงกรณ์กล่าวว่า นายอภิสิทธิ์มีท่าทีรับฟังข้อเสนอ ที่จะให้สมาชิกพรรคทั้งหมด รวมทั้งที่ยังไม่ได้มายืนยัน 2.5 ล้านคน มีสิทธิลงคะแนนเลือกหัวหน้าพรรคแบบวันแมนวันโหวต ผู้สมัครต้องดีเบตวิสัยทัศน์ให้สมาชิกพรรคตัดสินใจ และให้เสนอชื่อผู้ชนะหยั่งเสียงเข้าสู่ที่ประชุมใหญ่ลงมติเลือก และถือสัญญาสุภาพบุรุษว่าผู้แพ้จะต้องถอนตัว อย่างไรก็ตามจะต้องปรึกษาหารือหาข้อยุติในกติกาก่อนการหยั่งเสียง หากข้อเสนอได้รับการตอบรับ ตนก็พร้อมลงชิงหัวหน้าพรรค,วิฑูรย์ หนุน มาร์ค นำทัพสู้ศึก ลต.,นายวิฑูรย์ นามบุตร อดีต ส.ส.อุบลราชธานี พรรคประชาธิปัตย์ โพสต์ข้อความในกลุ่มไลน์อดีต ส.ส.พรรคว่า สนับสนุนให้นายอภิสิทธิ์ เวชชาชีวะ เป็นหัวหน้าพรรคต่อไป เพราะการเปลี่ยนหัวหน้าพรรคช่วงใกล้วันเลือกตั้ง หรือในช่วง 6 เดือน จะทำให้ตั้งหลักไม่ทัน ส่วนการแข่งขันเป็นเรื่องปกติ และเป็นตัวอย่างของพรรคการเมืองของประชาชนพรรค การเมืองอื่นควรนำเป็นแบบอย่าง อย่าให้ใครชี้นำและเป็นเจ้าของพรรคเพียงผู้เดียว ต้องไม่ทำตัวเป็นลูกจ้างหรือพนักงานบริษัท ส่วนการที่ นพ.วรงค์ เดชกิจวิกรม จะลงแข่งถือเป็นสิ่งที่สวยงาม,วรงค์ ชู Change กล้าเปลี่ยน,ช่วงเย็นวันเดียวกัน ฟากผู้ท้าชิงอย่าง กลุ่มเพื่อนหมอวรงค์ ได้เดินทางไปที่บริเวณลานพระบรมรูปทรงม้า เพื่อสักการะพระบรมราชานุสาวรีย์รัชกาลที่ 5 มีสามเสือเป็นแกนนำหลัก ประกอบด้วยนพ.วรงค์ เดชกิจวิกรม อดีต ส.ส.พิษณุโลก นายถาวร เสนเนียม อดีต ส.ส.สงขลา นายศุภชัย ศรีหล้า อดีต ส.ส.อุบลราชธานี ช่วยกันหาเสียงในพรรคสนับสนุนหมอวรงค์ โดยเดินสายพบผู้ใหญ่ของพรรคหมดแล้ว สำหรับแคมเปญหาคะแนนสนับสนุนนพ.วรงค์นั้น จะใช้คำว่า กล้าเปลี่ยน เพื่อประชาชน สำหรับการเปิดตัว นพ.วรงค์ ที่ จ.พิษณุโลก วันที่ 27 ก.ย.นั้น กลุ่มเพื่อนหมอวรงค์จะทำการบวงสรวงสักการะพระแม่ธรณีบีบมวยผม บริเวณหน้าตึกควง อภัยวงศ์ ที่ทำการพรรคประชาธิปัตย์ โดยถือฤกษ์ 09.19 น. จากนั้นเวลา 17.00 น. จะบวงสรวง สมเด็จพระนเรศวรมหาราช ที่มหาวิทยาลัยนเรศวร จ.พิษณุโลก จะประกาศเจตจำนงและปฏิญาณตนเอาจิตวิญญาณทำงานรับใช้บ้านเมือง,สามมิตร เปิดตัว สรวุฒิ-ปชป.,วันเดียวกัน นายสุริยะ จึงรุ่งเรืองกิจ นายภิรมย์ พลวิเศษ แกนนำกลุ่มสามมิตร พร้อมด้วยนายสรวุฒิ เนื่องจำนงค์ อดีต ส.ส.ชลบุรี พรรคประชาธิปัตย์ ได้ร่วมรับประทานอาหารที่บ้านของนายสุริยะ ย่านถนนศรีนครินทร์ พร้อมกับพูดคุยถึงแนวทางการเมือง โดยนายสุริยะกล่าวว่า ตั้งแต่กลับมาทำงานการเมืองในนามกลุ่มสามมิตรตนได้มีโอกาสคุยกับอดีต ส.ส.หลายคน รวมถึงนายสรวุฒิ และเห็นว่าเป็นคนหนุ่มไฟแรง มีความคิดสร้างสรรค์ ทำงานเชิงรุก การที่ได้นายสรวุฒิมาร่วมงานกับกลุ่มสามมิตรจะทำให้กลุ่มเรามีศักยภาพดีขึ้นมาก,จำใจย้ายเพื่อช่วยชาติเดินหน้า,นายสรวุฒิกล่าวว่า ได้พูดคุยการทำงานหลายเรื่อง โดยเฉพาะปัญหาปากท้องของชาวบ้าน พืชผลเกษตรตกต่ำ รวมทั้งการพัฒนาเขตเศรษฐกิจพิเศษภาคตะวันออก (อีอีซี) ตนประทับใจกับแนวทางแกนนำกลุ่มสามมิตรมาก การที่ตนตัดสินใจลาออกจากพรรคประชาธิปัตย์ที่มีความรักผูกพัน ก็รู้สึกใจหาย แต่ก็ต้องยอมทำเพราะสถานการณ์บ้านเมืองเราต้องการความสงบเรียบร้อยในการบริหารบ้านเมืองและต้องการมืออาชีพ เชื่อว่าพลังของกลุ่มสามมิตรและประชาชนจะทำให้ประเทศชาติเดินหน้า ก่อนหน้านี้ตนได้พูดคุยมาตลอดและมั่นใจผู้ใหญ่ในกลุ่มสามมิตร ที่ให้ทั้งโอกาสทำงาน เสนอแนวความเห็น จึงเป็นปัจจัยหลักที่ตัดสินใจมาร่วม นอกจากนี้ตนยังได้รับโอกาสพูดคุยกับผู้ใหญ่ในรัฐบาลและรัฐมนตรีอีกหลายท่านด้วย,ครม.ไฟเขียวต่ออายุ 5 ผู้ช่วย รมต.,พ.อ.หญิงทักษดา สังขจันทร์ ผู้ช่วยโฆษกประจำสำนักนายกรัฐมนตรี แถลงว่า ครม.เห็นชอบให้กรรมการผู้ช่วยรัฐมนตรี ซึ่งจะครบวาระการดำรงตำแหน่ง 1 ปี ในวันที่ 7 ต.ค. คงอยู่ปฏิบัติหน้าที่ต่ออีกหนึ่งวาระ ตั้งแต่วันที่ 8 ต.ค. จำนวน 5 ราย นายไพศาล พืชมงคล ผู้ช่วย รมต.ประจำสำนักนายก รัฐมนตรี นายไชยา ยิ้มวิไล ผู้ช่วย รมต.ประจำสำนักนายกรัฐมนตรี พล.อ.รุ่งโรจน์ จำรัสโรมรัน ผู้ช่วย รมต.ประจำกระทรวงกลาโหม พล.ต.ท.ณัฐพิชย์ สนิทวงศ์ ณ อยุธยา ผู้ช่วย รมต.ประจำกระทรวงมหาดไทย นางฉวีรัตน์ เกษตรสุนทร ผู้ช่วย รมต.ประจำกระทรวงวัฒนธรรม นอกจากนี้ยังเห็นชอบแต่งตั้งนายปรีชา สุนทรานันท์ เป็นข้าราชการการเมือง ตำแหน่งผู้ช่วยเลขานุการ รมว.ศึกษาธิการ รับโอนพล.ต.อ.ธรรมศักดิ์ วิชชารยะ ที่ปรึกษา (สบ 10) สำนักงานตำรวจแห่งชาติ และแต่งตั้งให้เป็นข้าราชการพลเรือนสามัญ ตำแหน่งผู้ทรงคุณวุฒิประจำสำนักเลขาธิการนายกรัฐมนตรี ทดแทนตำแหน่งที่ว่าง,สุชาติ นั่งแท่นผู้ว่าฯการทางพิเศษ,พ.อ.หญิงทักษดากล่าวว่า ครม.เห็นชอบแต่งตั้งนายสุรศักดิ์ เรียงเครือ ผู้ตรวจราชการสำนักนายกรัฐมนตรี เป็นรองปลัดสำนักนายกฯ นายเอนก มีมงคล ที่ปรึกษาด้านนโยบายและแผนงานสำนักงานคณะกรรมการพัฒนาการเศรษฐกิจและสังคมแห่งชาติ (สคช.) เป็นรองเลขาธิการ สคช. นายวิโรจน์ นรารักษ์ ที่ปรึกษาด้านนโยบายและแผนงาน สคช. เป็นรองเลขาธิการ สคช. น.ส.อัจฉรา วงษ์แสงจันทร์ เลขาธิการสำนักงานปรมาณูเพื่อสันติ เป็นรองปลัดกระทรวงวิทยาศาสตร์ฯ และนายสุชาติ ชลศักดิ์พิพัฒน์ เป็นผู้ว่าการการทางพิเศษแห่งประเทศไทย,ครม.เคาะ ผวจ.-ผต.ใหม่ 24 ราย,พ.อ.หญิงทักษดา แถลงว่า ครม.มีมติเห็นชอบบัญชีรายชื่อแต่งตั้งข้าราชการประเภทบริหารระดับสูง ตำแหน่งผู้ตรวจราชการกระทรวงมหาดไทย และผู้ว่าราชการจังหวัด ตามที่กระทรวงมหาดไทยเสนอ รวม 24 ตำแหน่งดังนี้ 1.นายกมล เชียงวงค์ รอง ผวจ.สมุทรปราการ 2.นางกานต์เปรมปรีดิ์ ชิตานนท์ รอง ผวจ.จันทบุรี 3.นายนิพันธ์ บุญหลวง รอง ผวจ.แพร่ 4.นายปิยะ วงศ์ลือชา รองอธิบดีกรมป้องกันและบรรเทาสาธารณภัย 5.ว่าที่ ร.ต.พิเซียน ลิมป์หวังอยู่ รอง ผวจ.พระนครศรีอยุธยา 6.นายมนต์สิทธิ์ ไพศาลธนวัฒน์ รอง ผวจ.ปทุมธานี 7.นายรังสรรค์ ตันเจริญ รอง ผวจ.สมุทรสงคราม 8.นายสมชาย บำรุงทรัพย์ รอง ผวจ.เพชรบุรี 9.นายสมบูรณ์ ศิริเวช รอง ผวจ.เชียงราย 10.นายสุวพงศ์ กิติภัทย์-พิบูลย์ รอง ผวจ.ตาก ทั้ง 10 คน เป็นผู้ตรวจราชการกระทรวง 11.นายชวลิตร แสงอุทัย รอง ผวจ.ชลบุรี เป็น ผวจ.กำแพงเพชร,ตัวเต็งล้วนขึ้นแท่นตามคาด,12.นายลือชัย เจริญทรัพย์ รอง ผวจ.ปัตตานี เป็น ผวจ.ตรัง 13.นายเอกรัฐ หลีเส็น รอง ผวจ.นราธิวาส เป็น ผวจ.นราธิวาส 14.นายวรกิตติ ศรีทิพากร รอง ผวจ.น่าน เป็น ผวจ.น่าน 15.นายธีรวัฒน์ วุฒิคุณ รอง ผวจ.อุตรดิตถ์ เป็น ผวจ.บุรีรัมย์ 16.นายวรพันธุ์ สุวัณณุสส์ รอง ผวจ.นครนายก เป็น ผวจ.พิจิตร 17.นายกอบชัย บุญอรณะ รองอธิบดีกรมป้องกันและบรรเทาสาธารณภัย เป็น ผวจ.เพชรบุรี 18.นายชยันต์ ศิริมาศ รอง ผวจ.ร้อยเอ็ด เป็น ผวจ.มุกดาหาร 19.นายจารุวัฒน์ เกลี้ยงเกลา รอง ผวจ.สตูล เป็น ผวจ.สตูล 20.นายชำนาญวิทย์ เตรัตน์ รองอธิบดีกรมการปกครอง เป็น ผวจ.สิงห์บุรี 21.นายไมตรี ไตรติลานันท์ รอง ผวจ.อุทัยธานี เป็น ผวจ.สุโขทัย 22.นายชัยธวัช เนียมศิริ รอง ผวจ.ขอนแก่น เป็น ผวจ.หนองบัวลำภู 23.นายเรวัต ประสงค์ รอง ผวจ.พระนครศรีอยุธยา เป็น ผวจ.อ่างทอง 24.นายณรงค์ รักร้อย รอง ผวจ.กาญจนบุรี เป็น ผวจ.อุทัยธานี,จัดมือเก่าขับเคลื่อนนโยบายรัฐ,ผู้สื่อข่าวรายงานว่า ในการแต่งตั้ง ผวจ.ใหม่ครั้งนี้ กระทรวงมหาดไทยได้จัดให้รอง ผวจ.ที่มีภูมิลำเนา หรือเคยทำงานในพื้นที่นั้นๆมาก่อน เช่นเคยเป็นนายอำเภอหรือปลัดจังหวัด หรือให้รอง ผวจ.ขึ้นเป็น ผวจ.ในจังหวัดนั้น เนื่องจากมีประสบการณ์ ไม่ต้องใช้เวลาเรียนรู้พื้นที่ใหม่ สามารถทำงานได้ทันที ทำให้ขับเคลื่อนนโยบายของรัฐบาลอย่างเป็นรูปธรรม เห็นผลรวดเร็ว ส่วนผู้ตรวจราชการกระทรวง ให้รอง ผวจ.และรองอธิบดีขึ้นใหม่ทั้งหมด ไม่มีการเด้ง ผวจ.เข้ากรุ เพื่อให้เจริญเติบโตก้าวหน้าในการรับราชการ มีขวัญกำลังใจ ในการปฏิบัติหน้าที่ได้เต็มที่ นอกจากนี้จะมอบหมายงานนโยบายสำคัญให้แต่ละคนทำเป็นเรื่องๆไป เพื่อขับเคลื่อนงานให้มีประสิทธิภาพมากขึ้น ทั้งนี้ หลังการแต่งตั้ง ผวจ.และผู้ตรวจฯครบแล้ว กระทรวงมหาดไทยจะมีคำสั่งแต่งตั้งรอง ผวจ.ประมาณ 60 ตำแหน่ง และโยกย้ายอีกจำนวนหนึ่งภายในสัปดาห์นี้,มท.1 มอบปลัดคุยผู้ว่าฯป้ายแดง,ที่ทำเนียบรัฐบาล พล.อ.อนุพงษ์ เผ่าจินดา รมว.มหาดไทย กล่าวถึงการวางแนวทางการทำงานของผู้ว่าราชการจังหวัด หลังมีการแต่งตั้งโยกย้ายว่า เมื่อถึงเวลาที่เหมาะสมจะให้ปลัดกระทรวงมหาดไทยเป็นผู้นัดประชุมผู้ว่าราชการจังหวัดที่รับตำแหน่งใหม่เพื่อวางแนวนโยบาย โดยมีหลายเรื่องที่จะต้องเร่งดำเนินการ เพราะจำเป็นต้องขอความร่วมมือทุกคนในการขับเคลื่อนงานสำคัญ ส่วนกรณีที่โซเชียลมีเดีย แห่ชื่นชมนายสุรชาติ กลิ่นโกมุท ปลัดอำเภอบางบัวทอง เขียนหนังสือกลับหัวได้ แม้พิการหูหนวกทั้งสองข้างว่า เขาเป็นคนที่ตั้งใจทำงาน และทำได้ดี แต่เนื่องจากประสบอุบัติเหตุ ทำให้มีสภาวะการได้ยินที่ไม่ดี ขอเป็นกำลังใจให้กับข้าราชการทุกคนที่ตั้งใจทำงานเพื่อประชาชนอย่างโปร่งใส ไม่คดโกง อยากให้ทุกคนทำแบบอย่างปลัดอำเภอบางบัวทอง,โครงการไทยนิยมคืบหน้าราบรื่น,พล.อ.อนุพงษ์ยังกล่าวถึงความคืบหน้าโครงการไทยนิยมยั่งยืนว่า ได้รายงานให้ที่ประชุม ครม.รับทราบถึงความคืบหน้าโครงการ โดยบางโครงการดำเนินการไปแล้วร้อยละ 90 สามารถตอบสนองความต้องการของประชาชนได้อย่างดี ส่วนการขอขยายเวลาในบางโครงการในพื้นที่กรุงเทพมหานครนั้น เป็นเรื่องของการบริหารโครงการบางพื้นที่ มีบางพื้นที่ไม่อยากทำต่อ เพราะมองเป็นภาระ เช่น หมู่บ้านจัดสรร อย่างไรก็ตาม กทม.ได้เข้าไปพูดคุยและเปิดช่องให้ผู้อำนวยการเขต กรรมการหมู่บ้าน เข้าดำเนินการ โดยไม่พบปัญหาติดขัดใดๆ,สลับวันประชุม ครม.นายกฯ บินบ่อย,พ.อ.หญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี แถลงภายหลังการประชุม ครม. ว่า ในห้วงเดือน ต.ค.2561 เนื่องจากนายกรัฐมนตรีมีภารกิจเดินทางไปต่างประเทศและมีวันหยุดราชการหลายวัน ฉะนั้นการประชุม ครม.ในวันอังคารจึงต้องมีการเลื่อนสลับไปบ้าง ดังนั้นเดือน ต.ค.จะมีการประชุม ครม.ในวันจันทร์ที่ 2 ต.ค. วันพุธที่ 10 ต.ค. วันอังคารที่ 16 ต.ค. วันพุธที่ 24 ต.ค. และวันจันทร์ที่ 29 ต.ค. ทั้งนี้เลขาธิการคณะรัฐมนตรีจะได้มีหนังสือแจ้งเป็นทางการอีกครั้งหนึ่ง,สั่งสอบเข้มทุจริตโกงเงินคนพิการ,อีกเรื่องหนึ่ง ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้า คสช. กล่าวถึงความคืบหน้าการตรวจสอบกรณีการหักหัวคิวงบประมาณจ้างงานและฝึกอาชีพคนพิการไม่เป็นไปตามที่กฎหมายกำหนดว่า ได้สั่งการกระทรวงแรงงานหาข้อเท็จจริงและตั้งคณะกรรมการสอบสวน โดยจะทำแบบกรณีเดียวกับของกระทรวงการพัฒนาสังคมและความมั่นคงของมนุษย์ ต้องไปดูว่าเกิดขึ้นตั้งแต่เมื่อไร อย่างไร ทำไมจึงมีการร้องเรียนในเวลานี้ โดยกำชับว่ากรณีการกระทำผิดกฎหมายและการทุจริตคอร์รัปชัน หากพบหลักฐานชัดเจนหรือมีแนวโน้ม จะต้องเอาคนที่เกี่ยวข้องออกจากราชการไปก่อน และตรวจสอบตามขั้นตอนกระบวนการยุติธรรม,ปลื้มนักธุรกิจดิจิทัลสหรัฐฯ เข้าพบ,เมื่อเวลา 15.30 น. ที่ห้องสีฟ้า ตึกสันติไมตรี ทำเนียบรัฐบาลนายกลินท์ สารสิน ประธานกรรมการหอการค้าไทยและสภาหอการค้าแห่งประเทศไทย นำคณะนักธุรกิจหอการค้าสหรัฐอเมริกา เข้าเยี่ยมคารวะ พล.อ.ประยุทธ์ จันทร์โอชา นายกรัฐมนตรีและหัวหน้าคสช. โดยนายกฯ ระบุว่า ยินดีที่ความร่วมมือด้านเศรษฐกิจระหว่างไทยกับสหรัฐฯ มีพลวัตอย่างต่อเนื่อง และขอบคุณที่นักธุรกิจหอการค้าสหรัฐอเมริกา ช่วยส่งเสริมและผลักดันให้นักธุรกิจสหรัฐฯ เข้ามาลงทุนในไทย ทำให้มูลค่าการค้าระหว่างทั้งสองประเทศเพิ่มขึ้นมาโดยตลอด สำหรับคณะนักธุรกิจหอการค้าสหรัฐอเมริกาที่เข้าเยี่ยมคารวะนายกฯ ประกอบด้วยบริษัทชั้นนำด้านดิจิทัล อาทิ บริษัท FedEx Express บริษัท Qualcomm Incorporated บริษัท Cisco บริษัท Fortinet บริษัท Engine บริษัท The Software Alliance บริษัท Seagate บริษัท Seagate Technology และบริษัท Airbnb เป็นต้น,ตั้งสำนักงาน ป.ย.ป.สานงาน,ที่ทำเนียบรัฐบาล พล.ท.สรรเสริญ แก้วกำเนิด โฆษกประจำสำนักนายกรัฐมนตรี แถลงผลการประชุม คสช.ว่า ได้หารือเรื่องกลไกขับเคลื่อนการปฏิรูปประเทศ โดย พล.อ.ประยุทธ์ จันทร์โอชา นายกฯ ในฐานะหัวหน้า คสช.เป็นห่วงว่าสิ่งที่รัฐบาลและ คสช.เริ่มไว้ ทั้งการขับเคลื่อนการปฏิรูปประเทศการเร่งรัดยุทธศาสตร์ชาติ การสร้างความสามัคคีปรองดอง เมื่อรัฐบาลชุดนี้สิ้นสุดจะไม่อยู่ถาวร ที่ประชุมจึงเสนอจัดตั้ง สำนักงานขับเคลื่อนการปฏิรูปประเทศ ยุทธศาสตร์ชาติและการสร้างความสามัคคีปรองดอง (ป.ย.ป.) เพื่อให้ทำหน้าที่บูรณาการการดำเนินการเกี่ยวกับการปฏิรูป ยุทธศาสตร์ชาติ และการสร้างความสามัคคีปรองดอง โดยนายวิษณุ เครืองาม รองนายกฯ อธิบายหลักการว่าสำนักงานดังกล่าวจะเป็นหน่วยงานลักษณะกรม มีข้าราชการไม่มาก หัวหน้าหน่วยจะเป็นระดับซี 11 แต่ยังไม่พูดถึงว่าเป็นใคร โดยที่ประชุมมอบให้นายวิษณุไปดูรายละเอียดการจัดตั้ง,ม.44 ตั้ง สนธยา นั่งนายกพัทยา,วันเดียวกัน เว็บไซต์ราชกิจจานุเบกษา เผยแพร่ คำสั่งหัวหน้า คสช.ที่ 15/2561 การแก้ไขปัญหาการ บริหารราชการเมืองพัทยา เนื่องด้วยระหว่างรอการแก้ไขเพิ่มเติมกฎหมายว่าด้วยระเบียบบริหารราชการ เมืองพัทยา เพื่อให้สอดคล้องกับบทบัญญัติของรัฐธรรมนูญแห่งราชอาณาจักรไทย อันจะนําไปสู่การเลือกตั้งนายกเมืองพัทยาที่จะมีขึ้นในอนาคต ขณะที่เมืองพัทยามีบทบาทพิเศษสนับสนุนเขตพัฒนาพิเศษภาคตะวันออก (อีอีซี) ระหว่างรอการแก้ไขกฎหมายดังกล่าว จําเป็นต้องได้มาซึ่งนายกเมืองพัทยาและผู้บริหารเมืองพัทยาที่มีศักยภาพสูง เพื่อประโยชน์ต่อกิจกรรมอีอีซี จึงอาศัยอำนาจตามความในมาตรา 265 ของรัฐธรรมนูญแห่งราชอาณาจักรไทย ประกอบกับมาตรา 44 ของรัฐธรรมนูญฉบับชั่วคราวปี 57 หัวหน้า คสช.จึงมีคำสั่งให้ พล.ต.ต.อนันต์ เจริญชาศรี พ้นจากตำแหน่งนายกเมืองพัทยา และให้นายสนธยา คุณปลื้ม เป็นนายกเมืองพัทยา และให้มีรองนายกเมืองพัทยาไม่เกิน 4 คน จนกว่าจะมีการเลือกตั้งนายกเมืองพัทยา หรือ คสช.มีคำสั่งเปลี่ยนแปลง,ศาลไต่สวน 3 พยานคดีหุ้น ดอน,เมื่อเวลา 10.30 น. ที่สำนักงานศาลรัฐธรรมนูญ ศาลรัฐธรรมนูญได้ออกนั่งบัลลังก์ไต่สวนคำร้องที่คณะกรรมการการเลือกตั้ง (กกต.) เสนอให้ศาลรัฐธรรมนูญวินิจฉัยตามรัฐธรรมนูญมาตรา 170 วรรคสามว่าความเป็นรัฐมนตรีของนายดอน ปรมัตถ์วินัย รมว.ต่างประเทศสิ้นสุดลงเฉพาะตัวตามรัฐธรรมนูญมาตรา 170 วรรคหนึ่ง (5) ประกอบมาตรา 187 และต้องหยุดปฏิบัติหน้าที่ตามรัฐธรรมนูญมาตรา 82 วรรคสองหรือไม่ โดยศาลได้ให้พยาน 3 ปากคือนายมนัส สุขสวัสดิ์ ประธานคณะกรรมการไต่สวนข้อเท็จจริงกรณีดังกล่าวของสำนักงาน กกต. นายภัฏฏการก์ บุนนาค กรรมการผู้จัดการบริษัทปานะวงศ์ รีแอลที่ จำกัด และนายตรีวัฒน์ ทังสุบุตร กรรมการผู้จัดการบริษัทปานะวงศ์ จำกัด เข้าไต่สวน โดยนายดอนและนายเสรี สุวรรณภานนท์ ทนายความของนายดอน ได้เข้าร่วมรับฟังและซักถามพยานด้วย หลังการไต่สวนเสร็จสิ้น นายนุรักษ์ มาประณีต ประธานศาลรัฐธรรมนูญแจ้งว่า ศาลจะนัดพิจารณาคดีนี้ในวันที่ 17 ต.ค. เวลา 13.30 น.,วิษณุ ปัด จนท.ล่าช้าคดีที่ดินรัชดา,ที่ทำเนียบรัฐบาล นายวิษณุ เครืองาม รองนายกรัฐมนตรี กล่าวถึงคดีที่ดินรัชดาของนายทักษิณ ชินวัตร อดีตนายกรัฐมนตรีที่จะหมดอายุความในวันที่ 21 ต.ค.นี้ แต่ยังไม่สามารถนำตัวมาดำเนินคดีได้ว่า หากคดีหมดอายุความแล้วถือว่าต้องยกประโยชน์ให้จำเลย เนื่องจากไม่สามารถทำอะไรได้ แต่ไม่ได้มองว่าเจ้าหน้าที่ทำงานล่าช้า เนื่องจากเจ้าหน้าที่ได้ตรวจสอบแล้ว แต่ติดอุปสรรคที่ไม่สามารถนำตัวนายทักษิณมาดำเนินคดีได้ ส่วนคดีอื่นที่ยังค้างอยู่ในระหว่างที่นายทักษิณอยู่ต่างประเทศจะสามารถดำเนินการได้หรือไม่นั้นบางเรื่องอาจหมดอายุความไป แต่บางเรื่องสามารถดำเนินคดีได้,ยกฟ้อง ธาริต–พงส.ดีเอสไอ,ที่ห้องพิจารณา 909 ศาลอาญา วันเดียวกัน ศาลนัดฟังคำพิพากษาคดีที่นายอภิสิทธิ์ เวชชาชีวะ อดีตนายกฯ กับนายสุเทพ เทือกสุบรรณ อดีต ผอ.ศูนย์อำนวยการแก้ไขสถานการณ์ฉุกเฉิน (ศอฉ.) และอดีตรองนายกฯ เป็นโจทก์ยื่นฟ้องนายธาริต เพ็งดิษฐ์ อดีตอธิบดีกรมสอบสวนคดีพิเศษ (ดีเอสไอ) พ.ต.ท.วรรณพงษ์ คชรักษ์ ฐานะอดีตหัวหน้าชุดคดีการเสียชีวิตของประชาชนและเจ้าหน้าที่รัฐจากเหตุรุนแรงทางการเมืองปี 2553 พ.ต.ท.ยุทธนา แพรดำ และ ร.ต.อ.ปิยะ รักสกุล ในฐานะพนักงานสอบสวน เป็นจำเลยที่ 1-4 ฐานร่วมกับเจ้าพนักงานปฏิบัติหน้าที่โดยมิชอบหรือโดยทุจริต และเป็นเจ้าพนักงานสอบสวนกระทำการโดยเจตนากลั่นแกล้งให้ผู้อื่นได้รับโทษอาญา กรณีที่ดีเอสไอสรุปสำนวนดำเนินคดีนายอภิสิทธิ์และนายสุเทพ ข้อหาก่อให้ผู้อื่นฆ่าและพยายามฆ่าโดยเจตนาและเล็งเห็นผลจากการออกคำสั่ง ศอฉ. ใช้กำลังเจ้าหน้าที่กระชับพื้นที่การชุมนุมกลุ่ม นปช.เมื่อปี 2553 โดยศาลพิจารณาเห็นว่า ไม่มีหลักฐานใดสืบให้เห็นว่าจำเลยที่ 1 จงใจกลั่นแกล้งส่วนจำเลยที่ 2-4 เป็นเพียงคณะทำงาน จึงพิพากษายกฟ้อง
ถก คสช.-ครม. บิ๊กป้อม-สมคิด นัดกันป่วย นายกฯเผยประชุม คสช.วางแผนสานงานต่อ เปล่าสืบอำนาจ ลั่นไม่กลัวแรงเสียดทานการเมืองอยู่มา 4 ปีเข้าใจและปรับตัว
ประยุทธ์ จันทร์โอชา,เล่นการเมือง,สืบอำนาจ,เลือกตั้ง,ข่าวหน้า1